Predkladacia správa 

	Zákon č. 457/2000 Z.z., ktorým sa mení a dopĺňa zákon č. 71/1992 Zb. o súdnych poplatkoch a poplatku za výpis z registra trestov v znení neskorších predpisov nadobudol účinnosť 1. januára 2001. Niektoré jeho ustanovenia však vyvolávajú aplikačné nejasnosti a v činnosti súdov sú obťažne realizovateľné, preto sa pristúpilo k urýchlenej novele cit. zákona, ktorá má napraviť tento nežiadúci právny stav. 
	Pri ustanovení o zvýšení súdnych poplatkov za urýchlenie konaní vo veciach obchodného registra sa exlicitne neurčilo, že zvýšenie sa uplatní len ak o to poplatník výslovne požiada. V záujme jednoznačnosti tohto ustanovenia sa preto navrhuje ustanovenie v tomto smere doplniť a tiež uviesť konkrétne návrhy, za ktoré sa vyberú zvýšené súdne poplatky, ak sa vykonajú urýchlene na výslovnú žiadosť poplatníka. V predloženom návrhu sa vypúšťa súdny poplatok za zverejnenie údajov v Obchodnom vestníku, keďže za tento úkon sa vyberá  cena podľa osobitného právneho predpisu. Po prehodnotení sa znižuje  súdny poplatok z návrhu na zvolanie valného zhromaždenia akciovej spoločnosti registrovým súdom. 
	Predložený návrh novely zákona nebol zaslaný do riadneho pripomienkového konania a nebol prerokovaný ani s Ministerstvom spravodlivosti SR ako vecne príslušným rezortom z dôvodu plnenia iných pracovných povinností jeho zodpovedných zamestnancov.